മഹാപ്രളയ ഓര്മയില് സുബഹാന് മൂന്നാം പിറന്നാള് നെടുമ്ബാശേരി: 2018ലെ മഹാപ്രളയത്തെക്കുറിച്ച് ഓര്ക്കുമ്ബോള് മനസില് ചെങ്ങമനാട്ടുകാരി സാജിതയുടെ മുഖം തെളിയും. പ്രളയജലം നാടിനെ വിഴുങ്ങുന്നതിനിടെ നിറവയറുമായി ജീവരക്ഷാര്ഥം കെട്ടിടത്തിന് മുകളില് കയറിനിന്ന സാജിതയെ ചരടില് ബന്ധിച്ചു ഹെലികോപ്റ്ററിലേക്ക് ഉയര്ത്തിയപ്പോള് നെഞ്ചുരുകി പ്രാര്ഥിച്ചത് മലയാളികള് ഒന്നാകെയാണ്. കൊച്ചിയിലെ നേവിയുടെ ആശുപത്രിയില് സാജിത ജന്മം നല്കിയ സുബഹാന് ഇന്നു മൂന്നാം പിറന്നാളാണ്. ചെങ്ങമനാട് പനയക്കടവ് കളത്തിങ്കല് ജെബിലിന്റെ ഭാര്യയാണ് സാജിത. മൂന്നാമത്തെ പ്രസവവുമായി ബന്ധപ്പെട്ട് ചൊവ്വര റെയില്വേ സ്റ്റേഷന് സമീപം സ്വന്തം മാതാപിതാക്കള്ക്കൊപ്പം വാടക വീട്ടില് കഴിയുമ്ബോഴാണ് 2018 ഓഗസ്റ്റ് 15ന് പ്രളയമെത്തുന്നത്. അന്ന് രാത്രി ചൊവ്വര കവലയിലെ ജുമാമസ്ജിദിന് മുകളിലേക്ക് നിരവധി കുടുംബങ്ങള് അഭയം തേടിയെത്തി. അക്കൂട്ടത്തില് സാജിതയും കുടുംബവും ഉണ്ടായിരുന്നു. 16നും അവിടെതന്നെ കഴിച്ചുകൂട്ടി. 17ന് പ്രസവവേദന അനുഭവപ്പെട്ട സാജിതയെ ജനപ്രതിനിധികള് ഇടപ്പെട്ടതോടെ ഹെലികോപ്ടറില് നേവിയുടെ ആശുപത്രിയിലേക്ക് മാറ്റാന് നടപടിയായി. ഉച്ചയ്ക്കു 12 ഓടെ കെട്ടിടത്തിന് മുകളില് ഹെലികോപ്ടര് വട്ടമിട്ടുപറന്നു. കമാന്ഡര് വിജയവര്മ ചരടില് തൂങ്ങി കെട്ടിടത്തിനു മുകളില് ഇറങ്ങിയാണ് സാജിതയെ ഹെലികോപ്ടറിലേക്ക് ഉയര്ത്തിയത്. ആശങ്കയുടെയും ആകാംഷയുടെയും നിമിഷങ്ങളായിരുന്നു അത്. ടിവിയിലൂടെ ലൈവായി ജനം അതുകണ്ട് തരിച്ചുനിന്നു. രണ്ടരയോടെ നേവിയുടെ സജ്ജീവനി ആശുപത്രിയില് സാജിത പ്രസവിച്ചു. നേവി അധികൃതരാണ് കുഞ്ഞിന് സുബഹാന് എന്ന പേരിട്ടത്. കോവിഡിന്റെ ആശങ്ക വിട്ടിട്ടില്ലാത്തതിനാല് മൂന്നാം പിറന്നാളിന് ആഘോഷങ്ങളില്ല. അങ്കണവാടി തുറന്നാല് സുബഹാനെ ചേര്ക്കുന്നതിനുള്ള തയാറെടുപ്പിലാണ് കുടുംബം.